Egill Pietro Gíslason og Sigurður Strarup Sigurðsson munu aðallega sjá um starfsemi nýja taco-staðarins MB Taqueria , en þeir komu ásamt félögum sínum að opnum Matbarsins . Gígja Dögg Einarsdóttir Næstu fimmtudaga til laugardaga verður nýr veitingastaður félaganna á bakvið Matbar á horni Hverfisgötu og Smiðjustígs opnaður beint á móti Kaffibarnum en staðurinn verður taco skyndibitastaður og bar . „ Við hefjum þetta verkefni sex kokkar sem allir erum góðir vinir , en við byrjuðum fyrst að bera fram taco á Matbar fyrir um ári síðan sem varð mjög vinsælt . Það hefur verið lítið úrval af góðu taco hér á landi en við sáum að það er hægt að gera þetta á skemmtilegan og spennandi hátt , “ segir Egill Pietro Gíslason , einn stofnenda MB Taqueria við Bergstaðastræti 4. „ Þessi staður verður bar og skyndibitaveitingastaður , þar sem hægt er að fá matinn fljótt og annaðhvort taka hann með sér eða setjast niður og borða og jafnvel fá sér kokteil með . Þarna verður aðeins hærri tónlist , hrárra og meiri stemning en á Matbarnum sem er fínni og hefðbundnari veitingastaður , “ segir Egill Pietro . „ Við verðum til dæmis með mjög gott úrval af kokteilum og svo sterkum drykkjum en við erum með stærsta úrval tequila og mescal sem er í boði í borginni . Það hafa mjög fáir staðir hér boðið upp á bæði svona barstemningu en á sama tíma góðan mat , því oftast er þetta tvennt alveg aðskilið . “ Lítið upplýsingaflæði frá borginni Egill Pietro og félagar duttu niður á húsnæðið á móti Kaffibarnum fyrr í sumar en þar hafði áður verið bæði súpubar og í fyrndinni gullsmíðaverkstæði móðurbróður blaðamanns . Húsnæðið lætur lítið yfir sér enda nokkuð inn af götunni . „ Við þurftum að endurbyggja loftræstikerfið þarna inni til að fá löglega að elda og það hefur bara tekið gríðarlega langan tíma að fá öll gögn í gegn og alls konar leyfi til að gera það , “ segir Egill , en þeir bíða enn eftir úttekt byggingayfirvalda í Reykjavík til að geta opnað formlega , en þangað til er maturinn eldaður á Matbarnum . „ Það lætur okkur enginn vita hvað er að gerast meðan þetta er á bið , það vantar svolítið upp á upplýsingaflæðið frá borginni . “ Egill Pietro sér um nýja staðinn ásamt samstarfsfélaga sínum úr MB hópnum eins og þeir kalla sig , Sigurði Strarup Sigurðssyni , en hinn hluti hópsins , þeir Hrafnkell Sigríðarson , Fannar Gunnarsson , Guðlaugur M. Ingibjörnsson , Eggert Gíslason Þorsteinsson og Lukas Dziuk munu áfram sjá um Matbarinn sem hópurinn stofnaði . „ Með því að opna þennan stað og svo vonandi kannski einhverja fleiri staði í framtíðinni getum við dreift okkur um þannig að allir í hópnum fái tækifæri til að gera meira af því það sem þá langar að gera , “ segir Egill Pietro . „ Líkt og á Matbar stefnum við á að hafa matseðilinn árstíðarbundinn , þó það sé óttalegt tískuorð . Við erum mikið fyrir það að breyta matseðlinum og jafnvel taka út það sem er vinsælt , bara því okkur langar að gera eitthvað nýtt og staðna ekki . Ég vil meina að hægt sé að setja mjög margt í taco form , það þarf ekki að vera bara annaðhvort hakk eða fiskur eins og er algengast og verður því matseðilinn mjög breytilegur . “ Stefnt er að því að MB Taqueria verði opið alla daga þegar öll leyfi fást , en tvær prufuopnanir hafa þegar gengið vel , annars vegar á dögunum þegar blaðamaður villtist þangað inn og fékk dýrindis lambakássu sem hann gat sett eftir eigin smekk á mjúkt tacoið . „ Við buðum bara fólki úr bransanum að prófa , en síðan opnuðum við líka á Menningarnótt , og þá var mikil stemning . “